વળી કબૂતરો ય કેવા? લોકો કહે કબૂતરો તો ભોળાં પંખી. માલિનીબહેન આ વિધાન સાથે જરાય સહમત નથી. એક યા વધુ કબૂતરો ઘરમાં પેસે કબૂતર આવે કે માલિનીબહેન એ બારી બંધ કરી દે. વિચાર એવો કે કબૂતરને બીજે રસ્તે બહાર કાઢી મૂકવું ને પછી પ્રવેશના બધા રસ્તા બંધ કરી દેવા.પણ કબૂતર જેનું નામ. જે બારીથી પેઠું હોય એ બંધ હોય તો બીજા બધાં બારીબારણાં ખુલ્લાં હોય તો ય બહાર જવાનો રસ્તો શોધવા ફાફાં મારે. ઘરમાં ઊડાઊડ કરે.દરેક બારીએ જઈને પાછું આવે, જમવાના ટેબલ પર ટપરટપર નાચે, સીલિંગફેન પર ઝૂલે, કબાટ સાથે અથડાય પણ બીજે રસ્તે બહાર ન જ જાય. માલિનીબહેન છાપું, નેપકિન જે હાથમાં આવે તેનાથી ઝાપટો માર્યા કરે. છેવટે પેલી બંધ કરેલી બારી ખોલી નાખે અને કબૂતર સરરર કરતું બહાર! આવું કરે એને ભોળું કહેવાય કે બેવકૂફ?